A BIZOTTSÁG HATÁROZATA
(2007. április 25.)
a Topas 19/2 (ACS-BNØØ7-1) olajrepce és az abból előállított termékek forgalomból való kivonásáról
(az értesítés a C(2007) 1809. számú dokumentummal történt)
(Csak a német nyelvű szöveg hiteles)
(2007/307/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a géntechnológiával módosított élelmiszerekről és takarmányokról szóló, 2003. szeptember 22-i 1829/2003/EK európai parlamenti és tanácsi rendeletre (1) és különösen annak 8. cikke (6) bekezdésére és 20. cikke (6) bekezdésére,
mivel:
(1)
A géntechnológiával módosított szervezetek környezetbe történő szándékos kibocsátásáról szóló, 1990. április 23-i 90/220/EGK tanácsi irányelvnek (2) megfelelően a géntechnológiával módosított káposztarepce (Brassica napus L. ssp. oleifera) forgalomba hozataláról szóló, 1998. április 22-i 98/291/EK bizottsági határozat (3) jóváhagyta a géntechnológiával nem módosított olajrepce és a Topas 19/2 (ACS-BNØØ7-1) fajta transzformációjából származó vonal hagyományos keresztezéséből előállított (Brassica napus L. spp. oleifera) olajrepce vetőmagjának a behozatal, valamint a raktározás és feldolgozás előtt és alatt a környezetben történő kezelés céljából történő forgalomba hozatalát. A 90/220/EGK irányelv átdolgozásra került, és azt a 2001/18/EK irányelv hatályon kívül helyezte.
(2)
A forgalomba hozatal jóváhagyása a 97/579/EK bizottsági határozattal (4) létrehozott növényügyi tudományos bizottság 1998. február 10-i szakvéleménye alapján történt.
(3)
Az ACS-BNØØ7-1 olajrepcéből és minden hagyományos keresztezéséből előállított feldolgozott olajat az új élelmiszerekről és az új élelmiszer-összetevőkről szóló, 1997. január 27-i 258/97/EK európai parlamenti és tanácsi rendelet (5) 5. cikkével összhangban hozták forgalomba.
(4)
Ezt követően a Bayer CropScience AG (a továbbiakban: a bejelentő) az ACS-BNØØ7-1 olajrepcét, továbbá az abból előállított termékeket az 1829/2003/EK rendelet (a továbbiakban: a rendelet) 8. cikke (1) bekezdése a) pontja és 20. cikke (1) bekezdése szerinti létező termékként jelentette be, és azokat bevezették a géntechnológiával módosított élelmiszerek és takarmányok közösségi nyilvántartásába. A termék forgalomba hozatalára, illetve a behozatal, valamint a raktározás és feldolgozás előtt és alatt annak környezetben történő kezelésére vonatkozó bejelentés tárgyát az ACS-BNØØ7-1 olajrepce vetőmagjából és minden hagyományos keresztezéséből előállított élelmiszer (feldolgozott olaj), valamint az ACS-BNØØ7-1 olajrepcét tartalmazó, abból álló, illetve abból előállított takarmány képezte.
(5)
Az ACS-BNØØ7-1 olajrepce bejelentője a Bizottsághoz benyújtott 2005. november 15-i levelében azt állította, hogy az ilyen transzformációt tartalmazó fajtákat már nem kínálják világszerte eladásra, valamint hogy a 2003-as értékesítési szezont követően minden nyilvántartásban szereplő vetőmagot visszahívtak és megsemmisítettek.
(6)
A bejelentő továbbá azt nyilatkozta a Bizottságnak, hogy nem áll szándékában az ACS-BNØØ7-1 olajrepce engedélyének megújítása iránt kérelmet benyújtani a rendelet 8. cikke (4) bekezdésének első albekezdésével, a 11. cikkével, 20. cikkének (4) bekezdésével és 23. cikkével összhangban. Ezért az ACS-BNØØ7-1 olajrepce és az abból előállított termékek 2007. április 18-át követően a Közösségben nem hozhatók forgalomba.
(7)
Nincs szükség a termesztésre szánt ACS-BNØØ7-1 olajrepce vetőmagjának hatékony forgalomból való kivonását biztosító intézkedésekre, mivel ezek a vetőmagok a Közösségben jogszerűen soha nem voltak forgalomba hozhatók. Mivel a bejelentő a 2003-as ültetési időszakot követően felhagyott az ACS-BNØØ7-1 olajrepce vetőmagjának értékesítésével, az ACS-BNØØ7-1 olajrepcéből előállított termékek készleteit már felhasználták, és 2007. április 18-át követően várhatóan nem fordulnak elő a piacon. Az ACS-BNØØ7-1 olajrepce egy bizonyos ideig kis nyomokban azonban még előfordulhat az élelmiszerekben és takarmányokban.
(8)
Jogbiztonsági okokból ezért átmeneti időszakot kell előírni, amelyen belül az élelmiszerek és takarmányok a rendelet 4. cikke (2) bekezdésének, illetve 16. cikke (2) bekezdésének megsértése nélkül tartalmazhatnak ilyen anyagot, amennyiben az anyag előfordulása véletlen vagy technikailag elkerülhetetlen.
(9)
A megengedett szint és az átmeneti időszak megállapításakor figyelembe kell venni azt az időtartamot, amely ahhoz szükséges, hogy a vetőmagoknak a forgalomból való kivonása az élelmiszer- és takarmányláncban kifejtse hatását. A megengedett szintnek minden esetben a rendeletben a géntechnológiával módosított anyagok élelmiszerekben és takarmányokban való véletlen vagy technikailag elkerülhetetlen előfordulására vonatkozóan előírt, legfeljebb 0,9 %-os címkézési és nyomonkövethetőségi küszöbérték alatt kell maradnia.
(10)
A rendelet 28. cikkében előírt, a géntechnológiával módosított élelmiszerek és takarmányok közösségi nyilvántartásában az ACS-BNØØ7-1 olajrepcére vonatkozó bejegyzéseket e határozat figyelembevétele érdekében módosítani kell.
(11)
A bejelentőt tájékoztatták az e határozatban előírt intézkedésekről.
(12)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Az e határozatról szóló értesítést követő 5 éven belül az ACS-BNØØ7-1 olajrepcét tartalmazó, abból álló, illetve abból előállított anyagnak a rendelet 8. cikke (1) bekezdésének a) pontja és 20. cikkének (1) bekezdése szerint bejelentett élelmiszerekben és takarmányokban való előfordulása az alábbi feltételek mellett engedélyezett:
a)
ez az előfordulás véletlen vagy technikailag elkerülhetetlen; valamint
b)
aránya nem haladja meg a 0,9 %-ot.
2. cikk
A rendelet 28. cikkében előírt, a géntechnológiával módosított élelmiszerek és takarmányok közösségi nyilvántartásában az ACS-BNØØ7-1 olajrepcére vonatkozó bejegyzéseket e határozat figyelembevétele érdekében módosítani kell.
3. cikk
E határozat címzettje a Bayer CropScience AG, Alfred-Nobel-Str. 50, D-40789 Monheim am Rhein, Németország.
Kelt Brüsszelben, 2007. április 25-én.